**Αθήνα:** 01.04.2025

**Αρ. Πρωτ.:** 382

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Άτομα με αναπηρία στον e-ΕΦΚΑ ταλαιπωρούνται: εσφαλμένες ενημερώσεις, λάθη και παρακρατήσεις**

Αποδέκτες διαμαρτυριών από άτομα με αναπηρία, χρόνιες ή/και σπάνιες παθήσεις, που ενώ λαμβάνουν σύνταξη λόγω αναπηρίας, δικαιούνται παράλληλα να αναλάβουν εργασία χωρίς διακοπή της σύνταξής τους γίνονται συνεχώς το τελευταίο διάστημα η ΕΣΑμεΑ και η υπηρεσία της «Διεκδικούμε Μαζί», καθώς **τα άτομα με αναπηρία βρίσκουν εμπόδια** από τα στελέχη των υπηρεσιών του e-ΕΦΚΑ!

Πιο συγκεκριμένα, καθημερινά, σε διάφορα υποκαταστήματα του e-ΕΦΚΑ ανά τη χώρα, απευθύνονται συνταξιούχοι λόγω αναπηρίας προκειμένου να ενημερωθούν για την διαδικασία που πρέπει να ακολουθήσουν ώστε να αναλάβουν εργασία χωρίς να διακοπεί η σύνταξή τους και αποθαρρύνονται από τα στελέχη των τοπικών υποκαταστημάτων καθώς ενημερώνονται ότι θα διακοπεί η σύνταξή τους.

Ως αποτέλεσμα, άτομα με αναπηρία, χρόνιες ή/και σπάνιες παθήσεις που από 1.1.2024 δικαιούνται να λαμβάνουν σύνταξη και παράλληλα να εργάζονται βάσει νομοθεσίας (άρθρο 114, Ν. 5078/2023), μένουν εκτός εργασίας προκειμένου να μην απωλέσουν το πενιχρό αλλά σταθερό μηνιαίο εισόδημά τους.

Για το συγκεκριμένο σοβαρό ζήτημα η ΕΣΑμεΑ απέστειλε **επείγουσα επιστολή** στον διοικητή e-ΕΦΚΑ Αλέξανδρο Βαρβέρη, ζητώντας την δρομολόγηση των απαιτούμενων ενεργειών ώστε να λάβουν άμεσα ενημέρωση όλα τα στελέχη των υποκαταστημάτων του ΕΦΚΑ σχετικά με την δυνατότητα απασχόλησης των συνταξιούχων λόγω αναπηρίας, χωρίς διακοπή της σύνταξής τους.

Ταυτόχρονα, ενώ βάσει του άρθρου 114, Ν. 5078/2023, οι εργαζόμενοι που λαμβάνουν σύνταξη λόγω αναπηρίας, εξαιρούνται **ρητά** από την καταβολή του πόρου υπέρ e-ΕΦΚΑ (παρ.5), μέχρι στιγμής δεν έχει ισχύσει η εξαίρεση και ο πόρος παρακρατείται, κάτι που πρέπει επίσης να λυθεί **άμεσα**!

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |